Gonzipn – L-aqwa l-pożi! Editorjal ta' l-Oriżżont imsejjaħ "L-Ordni tal-Ġurnata" li ta' min jixtarru sewwa Kemm-il darba smajna lil GonziPN inewwaħ u jfettaq b'kull skuża biex ma jagħtix żidiet u/jew kumpensi adegwati lil dawk l-inqas li jifilħu. Jew jgħid ukoll li hu impossibbli li jraħħas il-kontijiet stratosferiċi tad-dawl u l-ilma. Imma biex "bil-qalb" jagħti l-miljuni lil dawk tal-klikka tiegħu għandu... u kif għandu! Mhux biss, iżda qed ifawwar il-bwiet tal-ħbieb b''direct orders' fl-istess ħin li jiġi jitmejjel li b'hekk mhux biss ikun qed iġebbed sal-estremità r-regoli finanzjarji, iżda wkoll imur kontra l-prassi li l-Unjoni Ewropea tkun qed tistenna mill-membri tagħha. Għalhekk ħadd ma jista' jieħu bis-serjetà lil GonziPN meta jgħid li qed jaqta' l-ħela u jagħmel l-ekonomija fuq spejjeż inutli. L-insensittività grassa ta' dan il-Gvern, li qatt ma kellu ruħ soċjali, tispikka meta ma jaħsibhiex darbtejn biex jimtela b'tilja konsulenti li jitħallsu biz-zalza (allavolja flok 'il quddiem, morna lura!) u fl-istess ħin inaqqas il-fondi li kienu destinati għal programmi soċjali, edukattivi u dawk li jittrattaw is-saħħa taċ-ċittadini, fost l-oħrajn. Kif tara l-lista tal-mistħija tad-'direct orders' li jingħataw minn GonziPN ma jibqagħlek ebda dubju li dan jaħseb biss f'tal-qalba u jiġi jitmejjel mill-bqija... oligarkija fil-veru sens tal-kelma! Pensjonanti u ħaddiema, li lanqas biss joħolmu kontijiet bankarji b'tant żeri u llum jitwerwru kull darba li jirċievu l-kontijiet ta' GonziPN, ikompli jinħarqu jaraw kemm dan jimxi mod ieħor ma' konsulenti favoriti, anke jekk uħud minnhom tħallsu għal pariri f'taqsimiet statali li qed imexxu huma stess. Per eżempju, liema ħaddiem fl-2011 kellu x-xorti bħal Dr Vanni Bruno, Kap tal-Justice Unit, li daħħal €112,000 b'konsulenzi fuq xi ħaġa li diġà hu responsabbli minnha?! Jew liema mara hi bħal Marilon Gatt, uffiċjal ieħor fl-istess taqsima, li dabbret €28,662 għal konsulenza fl-istess Justice Unit?! Jekk tista' tlumu f'kollox lil GonziPN, żgur li ma tistax takkużah li ma jiftakarx fil-ħbieb tiegħu. Jipprattika fedelment il-motto "Ħokkli dahri u nħokklok tiegħek!". Ma nesiex lanqas lil Dr Peter Caruana Galizia, ir-raġel fortunat (!) ta' Daphne, li aktarx is-somma tiegħu tant hi ħoxna li mhux biss ħaddiem komuni lanqas f'sentejn ma jaqlagħha, iżda talli lanqas fil-Parlament ma daħlet għax skont Tonio Fenech hi "kunfidenzjali". Bl-istess skuża ma ngħadx kemm ħadet Dr Cynthia Scerri Debono b''direct order' għal konsulenza oħra. Aħna, iżda, konvinti li tant huma goffi li qegħdin jistħu jippubblikawhom! Meta suppost kull 'direct order' hi l-eċċezzjoni u mhux ir-regola, waqt li skont l-istess proċeduri finanzjarji tal-Gvern dawn għandhom jingħataw ladarba s-somma ma taqbiżx l-€4,660, is-sena l-oħra GonziPN ta 132 'direct order', fosthom €253,307 lil Pricewaterhouse Coopers, €986,515 lil Terne SPA, €341,020 lil Deqrenaut u saħansitra €3,701 lil kumpanija ta' iben il-Prim Ministru għal traduzzjoni tad-diskors tal-Baġit. Naturalment għal dawn kollha jgħodd litteralment il-'motto' t'erba' snin ilu – "flimkien kollox possibbli" – u dak t'issa – "flimkien noħolqu x-xogħol għalik"! U tridhom ma jissiltux biex jibqgħu jpappuha?!
Jaġevolaw il-Ħbieb u jinsew il-Batut!